Projektai
LR Kultūros ministerija ir Atviros visuomenės instituto „Pagalbos fondas“ Lietuvoje 20 tūkstančių litų parėmė Gelgaudiškio kultūros centro projektą „Gelgaudiškio dvaras – kultūros ir amatų centras“, o Kultūros paveldo departamentas 3 tūkstančiais litų projektą „Gelgaudiškio dvaras – pakeliui į prisikėlimą“, kurių įgyvendinimas jau pamažu įsisiūbuoja. Jų tikslai – gaivinti ir išryškinti Gelgaudiškio dvarą kaip nacionalinės reikšmės kultūros objektą, gerinant Panemunių regiono sociokultūrinę aplinką, prisidėti prie Europos paveldo programos „Paslėpti lobiai“ įgyvendinimo.
Gelgaudiškiečiai nuo 2004 metų organizuoja Dvaro dienas, tyrinėja dvaro istoriją (atkurta dvarininkų Komarų, didikų Sapiegų giminės istorija), rengia jaunųjų medždrožių plenerus, kurių metu įkurtas Jaunimo parkelis. Dvarą, kuris yra nacionalinės reikšmės ir vienas stambiausių Panemunių regiono kultūros paveldo objektų, supa 118,5 ha parkas, čia legendų pagrindu įrengtas pažintinis takas, kur kasmet pravedamos 6-7 miestelio, dvaro istoriją ir legendas pristatančios teatralizuotos ekskursijos. Vietovė, esanti nacionaliniame ir Suvalkijos turizmo maršrute, gausiai lankoma turistų. Bendruomenės (2010 metų Nacionalinio konkurso „Tikime laisve“ finalininkė) ir valdžios pastangomis 2009 m. pradėta dvaro rūmų restauracija. 
Projektų veiklose dalyvauja įvairaus amžiaus ir socialinių grupių bendruomenės nariai. Jų metu numatoma kurti dvaro kultūros ir amatų centro pagrindus: suburta siuvėjų grupė, kurios siuva suvenyrinius krepšius su Gelgaudiškio simbolika, rūbus teatralizuotos ekskursijos aktorėms – baudžiauninkėms. Birželio 10-29 vyks jau ketvirtasis jaunųjų medždrožių pleneras – amatų stovykla. Jaunimas bus mokomas medždrožybos ir siuvimo amato (jau įsigyta siuvimo mašina), tvarkys Baronkapines. 
Dvaro aplinkoje vyksta tradiciniai renginiai: gegužės 28 dieną surengta literatų šventė Pavasarinė Mūza, rugputį numatoma Miestelio diena, rugsėjį - Dvaro diena, kurios metu bus eksponuojama jau pradėta rengti fotoparoda „Gelgaudiškio dvaro metamorfozės“. Projektų veiklas nušvies nformacinys leidinys „Gelgaudukas“. Gegužės mėnesį išleistame 76 jo numeryje jau publikuojami krašto istoriją, senuosius krašto amatus pristatantys straipsniai. Pasisemti kultūros paveldo gaivinimo patirties numatoma vykti į atkuriamus Lietuvos dvarus, Lenkiją.
Suvenyrinių krepšių galima įsigyti Gelgaudiškio miestelio bibliotekoje ir ekskursijų po dvaro parką metu.

„Gelgauduko“ informacija
